ଆମ୍ପିସିଲିନ/ସଲବାକ୍ଟମ, ଅନ୍ୟମାନଙ୍କ ମଧ୍ୟରେ ଏକ ବେପାର ନାମ ୟୁନାସିନ୍, ହେଉଛି ଜୀବାଣୁ ସଂକ୍ରମଣର ଚିକିତ୍ସା ପାଇଁ ବ୍ୟବହୃତ ଏକ ପ୍ରକାର ଆଣ୍ଟିବାୟୋଟିକ। ଏଥିରେ ଗଣ୍ଠି ସଂକ୍ରମଣ, ପେଟର ଭିତର ସଂକ୍ରମଣ, ଏଣ୍ଡୋମେଟ୍ରାଇଟିସ୍, ନିମୋନିଆ, ପଶୁ କାମୁଡ଼ିବାଦ୍ୱାରା ହେଉଥିବା ଚର୍ମ ସଂକ୍ରମଣ ଏବଂ ମେନିଞ୍ଜାଇଟିସ୍ ଇତ୍ୟାଦି ସଂକ୍ରମଣମାନଙ୍କର ଚିକିତ୍ସା କରାଯାଏ । ଏହା ଶିରା କିମ୍ବା ମାଂସପେଶୀରେ ଇଞ୍ଜେକ୍ସନ ଆକାରରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ଇଞ୍ଜେକସନ ଦିଆଯାଥିବା ସ୍ଥାନରେ ଯନ୍ତ୍ରଣା, ତରଳ ଝାଡ଼ା, ଅଇ ଏବଂ ରାସ ହୋଇପାରେ । ଅନ୍ୟାନ୍ୟ ପାର୍ଶ୍ୱ ପ୍ରତିକ୍ରିୟାରେ ଆନାଫାଇଲକ୍ସିସ୍, ଯକୃତ ସମସ୍ୟା, ଷ୍ଟିଭେନ୍ସ-ଜନସନ ସିଣ୍ଡ୍ରୋମ ଏବଂ କ୍ଲୋଷ୍ଟ୍ରିଡିଓଏଡସ୍ ଡିଫିସିଲ ସଂକ୍ରମଣ ହୋଇପାରେ। ଗର୍ଭାବସ୍ଥାରେ ବ୍ୟବହାର ସହିତ କୌଣସି କ୍ଷତି ହେବାର ପ୍ରମାଣ ନଥିବାବେଳେ, ଏପରି ବ୍ୟବହାର ଭଲ ଅଧ୍ୟୟନ କରାଯାଇ ନାହିଁ। ଏହା ଆଣ୍ଟିବାୟୋଟିକ୍ ଆମ୍ପିସିଲିନ୍ ଏବଂ ବିଟା-ଲାକ୍ଟାମେଜ୍ ଇନହିବିଟର ସଲବାକ୍ଟାମର ଏକ ମିଶ୍ରିତ ଔଷଧ । ୧୯୮୬ ମସିହାରେ ଯୁକ୍ତରାଷ୍ଟ୍ରରେ ଚିକିତ୍ସାରେ ବ୍ୟବହାର ପାଇଁ ଏହି ମିଶ୍ରଣକୁ ଅନୁମୋଦନ କରାଯାଇଥିଲା । ଏହା ଏକ ସାଧାରଣ ଔଷଧ ଭାବରେ ଉପଲବ୍ଧ । ଯୁକ୍ତରାଷ୍ଟ୍ରରେ ୧୫ ଗ୍ରାମର ୧୦ ମାତ୍ରା ଔଷଧର ମୂଲ୍ୟ ୨୦୨୨ ସୁଦ୍ଧା ପ୍ରାୟ ୨୩ ଡଲାର୍ ଅଟେ । କେତେକ ଦେଶରେ ଏହା ସଲଟାମିସିଲିନ ନାମରେ ଏହାର ପରିବର୍ତ୍ତିତ ଫର୍ମ ଭାବରେ ମଧ୍ୟ ଉପଲବ୍ଧ, ଯାହା ପାଟିଦ୍ୱାରା ନିଆଯାଇପାରେ ।